REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj: 06-2/52-20

18. februar 2020. godine

B e o g r a d

ZAPISNIK

106. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 18. FEBRUARA 2020. GODINE

Sednica je počela u 9,45 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Zoran Bojanić, Goran Kovačević, Sonja Vlahović, Olivera Pešić, Srbislav Filipović, Momo Čolaković i Zoltan Pek.

Sednici je prisustvovala i zamenik člana Odbora Tanja Damnjanović Tomašević (zamenik Veroljuba Arsića).

Sednici nisu prisustvovali članovi Odbora: Miljan Damjanović, Milorad Mirčić, Aleksandar Stevanović, Goran Ćirić, Milorad Mijatović, Milan Lapčević i Vojislav Vujić, niti njihovi zamenici.

Sednici su prisustvovali i poverenici Vlade: Ana Tripović, v.d. direktora Uprave za javni dug Ministarstva fininsija i Saša Stevanović, pomoćnik ministra prosvete, nauke i tehnološkog razvoja.

Na predlog predsednika Odbor je, jednoglasno (devet glasova „za“), utvrdio sledeći dnevni red:

D n e v n i r e d :

1. Razmatranje Predloga zakona o potvrđivanju Sporazuma o zajmu (Projekat akceleracije inovacija i podsticanja rasta preduzetništva u Republici Srbiji) između Republike Srbije i Međunarodne banke za obnovu i razvoj, koji je podnela Vlada (broj 011-88/20 od 20. januara 2020. godine);

2. Razmatranje Predloga zakona o potvrđivanju Sporazuma o zajmu (Zajam za ugovaranje stranog projekta o izgradnji) za Projekat izgradnje toplovoda Obrenovac – Novi Beograd, između kineske Export – Import banke, kao zajmodavca i Republike Srbije, koju zastupa Vlada Republike Srbije postupajući preko Ministarstva finansija, kao zajmoprimca, koji je podnela Vlada (broj 011-114/20 od 22. januara 2020. godine).

Pre prelaska na rad po utvrđenom dnevnom redu, Odbor je jednoglasno (devet glasova „za“ ), usvojio zapisnik sa 105. sednice Odbora, održane 29. januara 2020. godine.

Većinom glasova (devet glasova „za“), usvojen je predlog predsednika Odbora da se, o tačkama 1. i 2. vodi zajednički jedinstveni pretres, u skladu sa članom 76. Poslovnika, s tim da se o svakoj tački dnevnog reda Odbor posebno izjasni.

**PRVA i DRUGA TAČKA DNEVNOG REDA: Razmatranje Predloga zakona**

Ana Tripović, v.d. direktora Uprave za javni dug Ministarstva fininsija obrazložila je predložene akte prema tačkama utvrđenog dnevnog reda.

Sporazumom o zajmu (Projekat akceleracije inovacija i podsticanja rasta preduzetništva u Republici Srbiji) predviđeno je zaduživanje kod Međunarodne banke za obnovu i razvoj u uznosu od 43,0 miliona evra. Ovaj projekat ima za cilj unapređenje relevantnosti i izvrsnosti naučnog istraživanja i inovativnog preduzetništva i pristupa finansiranja u cilju rasta preduzeća kao načina davanja doprinosta rasta konkurentnosti Republike Srbije. Sporazum će se realizovati kroz tri osnovne komponente : reforma sektora istraživanja (34,0 miliona evra), akceleracija poslovanja (7,0 miliona evra) i implementacija projekta (2,0 miliona evra).

Sporazumom o zajmu (Zajam za ugovaranje stranog projekta o izgradnji) za Projekat izgradnje toplovoda Obrenovac – Novi Beograd, predviđeno je zaduživanje kod kineskih banka u iznosu od 165,0 miliona evra radi finansiranja 85 % vrednosti ovog projekta , dok će preostalih 15% obezbediti Republika Srbija. Realizacija projekta izgradnje toplovoda od „Termoelektrane Nikola Tesla” u Obrenovcu do toplane u Novom Beogradu, dogovorena je na osnovu Memoranduma o razumevanju koji su, na osnovu Zaključka Vlade 05 Broj: 110-4863/2017 od 29. maja 2017. godine, potpisali Ministarstvo rudarstva i energetike, grad Beograd, JKP „Beogradske elektrane” i ,,Power Construction Corporation of China” 7. juna 2017. godine.

**Prva tačka dnevnog reda**

Odbor je, na osnovu člana 156. stav 3. Poslovnika Narodne Skupštine, jednoglasno glasova (devet glasova „za“) odlučio da podnese sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma o zajmu (Projekat akceleracije inovacija i podsticanja rasta preduzetništva u Republici Srbiji) između Republike Srbije i Međunarodne banke za obnovu i razvoj.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

**Druga tačka dnevnog reda**

Odbor je, na osnovu člana 156. stav 3. Poslovnika Narodne Skupštine, jednoglasno glasova (devet glasova „za“) odlučio da podnese sledeći

I Z V E Š T A J

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma o zajmu (Zajam za ugovaranje stranog projekta o izgradnji) za Projekat izgradnje toplovoda Obrenovac - Novi Beograd, između kineske Export - Import banke, kao zajmodavca i Republike Srbije, koju zastupa Vlada Republike Srbije postupajući preko Ministarstva finansija, kao zajmoprimca.

Za izvestioca Odbora na sednici Narodne skupštine određena je dr Aleksandra Tomić, predsednik Odbora.

Sednica je završena u 9,55 časova.

Sednica je tonski snimana.

SEKRETAR ODBORA PREDSEDNIK

Tijana Ignjatović dr Aleksandra Tomić